Duolingo

（，大致似）係一間美國嘅科技公司，出名在製作教育用嘅流動應用程式，尤其係幫人學第二語言嘅程式。呢間公司嘅流動應用程式喺二〇一二年正式推出，直至二〇二〇年代初，佢哋總共提供一百零六種唔同嘅語言課程，涵括咗世界各地超過四十隻語言。直至二〇二三年二月為止，佢哋嘅程式廣泛噉被認為係最受歡迎嘅學語言程式，喺二〇二三年二月就有成 1,340 萬位用家下載。

Duolingo 喺設計上嘅一大特徵，係採用咗高度嘅遊戲化：個程式用咗成就系統、用家化身同埋排行榜等嘅設計，成個程式整到彷彿好似用家一路打機一路學嘢噉，用意係想提升用家學習嘅動機；有唔少研究者都有剖析呢種設計係咪能夠有效噉提升學習效能，當中有人就喺二〇二三年出咗篇綜述文，睇勻晒打前嗰十幾年嘅研究，發現噉嘅設計的確能夠令用家最後學到更多嘢。

Duolingo 個名係源自拉丁文 （**二、雙重**噉解）同埋  （**[[語言]]**噉解）結合埋一齊而成嘅。

## 服務

### 學語言

Duolingo 最出名在於教語言。個程式會畀用家揀想學咩語言（例如英文同標準德文等），會將成個學習過程分做一堂堂，每一堂都會要用家答若干條語言問題，涉及到翻譯、互動式嘅習作（例如撳掣答邊隻德文字詞對應邊隻英文字詞）、小測驗同埋故事等嘅內容，某啲語言仲會有用隻語言做母語嘅人講 Podcast ，畀中等或者以上程度嘅用家聽。除此之外，個程式有配合特製嘅演算法，將課堂嘅難度調節到切合用家嘅水平，仲會提供個人化嘅學習建議。

直至 2023 年為止，Duolingo 有提供以下呢啲語言嘅課程（按呢啲語言英文名嘅開頭字母排先後）：

* 阿拉伯話
* 加泰隆尼亞話
* 中文（粵語）
* 中文（標準官話）
* 捷克話
* 丹麥話
* 荷蘭話
* 英文
* 世界語
* 芬蘭話
* 法國話（法國法文）
* 德文（標準德文）
* 希臘話
* 瓜拉尼話
* 海地歸融話
* 夏威夷話
* 希伯來話
* 瓦雷利亞話
* 印地話
* 匈牙利話
* 印尼話
* 愛爾蘭話
* 意大利話
* 日本話
* 克林崗話
* 韓國話
* 拉丁文
* 拿華荷話
* 挪威話
* 波蘭話
* 葡萄牙話
* 羅馬尼亞話
* 俄羅斯話
* 蘇格蘭蓋爾話
* 西班牙話
* 斯華希里話
* 瑞典話
* 土耳其話
* 烏克蘭話
* 越南話
* 威爾斯話
* 依地話
* 祖魯話

除此之外，Duolingo 仲有提供 Duolingo 英文測試 —（DET）嘅服務。DET 包括咗一套網上做嘅英文測試，幫手量度一個人對英文有幾熟練，包含閱讀、書寫、聆聽同講嘢四大能力嘅測試，可以得到嘅分數最低係 10 分最高係 160 分，當中 120 分或以上算係對英文有返咁上下熟練。呢套測試完全係靠電腦做嘅，只有上到網就做得。

### 學其他嘢
除咗語言之外，Duolingo 仲有嘗試將佢哋嗰套高度遊戲化嘅教學方法用落去第啲領域嗰度：
*數學：喺 2022 年十月，Duolingo 推出咗一款新嘅應用程式，教小學至中學級嘅數學。
*音樂：喺 2023 年三月，有消息話 Duolingo 喺度開發用嚟教音樂嘅架生；而喺同年嘅十一月，Duolingo 正式公佈 **Duolingo 音樂**—用佢哋一貫嘅遊戲化方式，教人彈鋼琴、打鼓同埋睇樂譜。
*國際象棋：喺 2025 年，Duolingo 推出咗一個教國際象棋嘅課程，並且根據Elo 等級分來設計。
等等。

## 設計

### 課堂結構

截至 2023 年，Duolingo 嘅課程係線性嘅，用家一堂一堂噉上，由淺入深噉，亦有得揀跳過其中一啲部份。一堂典型嘅課堂會有十二條題目咁上下，要用四至七分鐘完成。啲題目通常都係某啲形式嘅翻譯（設 T2 做學緊嗰隻語言，而 T1 做學習者已經熟晒嗰隻語言）：
*畀一句 T2 句子，畀拃 T1 嘅字詞，學習者要揀啱用嘅字詞再排好次序，形成句 T2 句子嘅 T1 版本；
*畀一句 T2 句子，學習者要翻譯句嘢，打返句嘢嘅 T1 版本出嚟；
*畀幾個 T2 字詞同幾個 T1 字詞，學習者要同每隻 T2 字詞揀意思上相應嘅 T1 字詞；
*上述呢啲翻譯問題，未必係由 T2 去 T1，由 T1 去 T2 都得；
*上述噉嘅翻譯問題，可以橫跨聽講讀寫，即係例如個程式叫用家聽一句 T2 嘅句子，再打返句嘢嘅 T1 版本出嚟呀噉。
喺一般模式嘅課堂當中，學習者可以撳一隻 T2 字詞嚟睇隻字詞嘅 T1 翻譯，而喺特難嘅課堂裡便，學習者就冇得噉做。學習者犯咗錯嘅話，就要喺課堂最尾翻做錯咗嘅題目，一路做到啱為止，亦可以睇用 T1 寫成嘅文字解釋 T2 嘅文法概念。一堂課堂完成咗之後，用家就會按照佢嘅表現得到若干「經驗值」，得到經驗值就會令佢哋喺排行榜上嘅名次提升。

Duolingo 嘅用家會按級別分做一個個**盟級**，有銅、銀、金、藍寶石、紅寶石、綠寶石、紫晶、珍珠、黑曜同埋鑽石一共十個盟級。排行榜每個星期都會，排行榜最頂嗰 X 位用家都可以晉級而最低嗰 Y 位用家都會降級（X 同 Y 嘅值取決於用家屬邊個盟級）。

### 遊戲化

Duolingo 一樣好出名嘅嘢係佢採用咗高度嘅遊戲化。遊戲化係遊戲設計嘅一種應用，定義係指將遊戲設計講到嘅理論同原理用落去非遊戲嘅場合當中。呢個程式用咗
*成就系統，即係用家做咗某啲特定嘅嘢（例如係連續上咗三堂都冇犯錯）就可以得到虛擬嘅獎牌；
*用家化身，即係用家可以噏撈圖像嚟做自己嘅代表；
*排行榜，用家可以睇到排行榜，排行榜列出晒同隊用家嘅得分高低排名；
等嘅設計，上述呢啲設計都係廿一世紀初嘅網上遊戲常用嘅，所以 Duolingo 呢個設計令到用家好似打緊機嚟學語言噉嘅樣。呢啲設計嘅用意，係想畀用家有清晰嘅目標同反饋（有獎牌同排行榜名次可以追）—從而提升佢哋學嘢嘅動力。

## 影響
Duolingo 嘅設計，被指係能夠有效噉提升學習者學語言嘅動機，仲因為噉而攞過多個獎項。例如喺 2013 年，蘋果公司就揀咗 Duolingo 做佢當年嘅年度最佳 iPhone 流動應用程式，係首個得到呢個殊榮嘅教育用 apps 。

Duolingo 甚至仲引起咗 meme（）嘅創作：Duolingo 有一個 meme 好出名嘅，就係所謂嘅**邪惡雙語貓頭鷹**。Duolingo 有隻吉祥物，係一隻綠色嘅卡通貓頭鷹**阿 Duo**；Duolingo 嘅 apps 每日都會提醒用家要上語言堂，有陣時甚至會一日提幾次咁多，畀唔少人覺得佢提醒起上嚟有啲激進，於是就出咗**邪惡 Duo** 嘅 meme，將阿 Duo 描繪成邪惡，會逼用家上語言堂，用家唔上堂阿 Duo 就會對佢哋施以暴力，或者用刀槍威脅用家迫佢哋上堂。
**邪惡 Duo** meme 例子一：
**Duolingo**：睇嚟你又試唔記得上西班牙話堂喇。你知而家會發生咩事啦！
**ADT**：入侵者警告（後門）。小心。
**用家**：等陣...


**邪惡 Duo** meme 例子二：
**Duolingo**：Spanish or vanish.

粵譯：一係西班牙話（上西班牙話堂）一係消失。


## 睇埋
*第二語言習得
*電子遊戲設計
*遺忘曲線

## 註釋

## 英詞

## 引述

## 拎

*官網
*Duolingo Twitter
*Duolingo Facebook
*【 加拿大升學 】想到加拿大升學 但唔想考IELTS？ 即刻睇 Duolingo 考試攻略！幫你一take pass!
* 就連熟識粵語嘅人都玩唔掂 Duolingo 粵語
* 睇嚟你今日錯過咗一堂西班牙話堂噃，一個「邪惡 Duolingo 貓頭鷹」 meme，將貓頭鷹阿 Duo 描繪成會攞住把刀威迫用家上堂。